b"\n_START_ARTICLE_\nLuperci\n_START_PARAGRAPH_\nLuperci (literalment lupercs, singular luperc) va ser el nom dels sacerdots del d\xc3\xa9u Luperc (Lupercus). _NEWLINE_Formaven un col\xc2\xb7legi originalment integrat per joves patricis i que hauria estat creat per R\xc3\xb2mul i Rem; el col\xc2\xb7legi estava dividit en dos classes: els Fabii o Fabiani i els Quinctilii o Quinctiliani. En temps de Juli C\xc3\xa8sar s'hi va afegir una tercera classe, els Julii o Juliani i Marc Antoni va ser un dels grans sacerdots. Els lupercs tenien dret a algunes vectig\xc3\xa0lies (taxes) que m\xc3\xa9s tard van perdre._NEWLINE_El santuari de Luperc, que en diversos autors apareix com un faune, era la cova del Lupercal, al vessant nord-oest del Palat\xc3\xad. En aquell indret la lloba hauria alletat R\xc3\xb2mul i Rem. A aquella cova li feia ombra una figuera, la Figuera Ruminal, i d'ella brollava una font. August va restaurar la font i va reorganitzar el culte dels lupercs."